《范宽小雪山》
元代·于立

山人昔日住山中，山中酒熟蒲萄红。山人醉卧呼不醒，浩荡十日吹天风。

梦驾天风度寥泬，贝阙珠宫互明灭。玉龙千尺拥冰髯，手挹银河弄明月。

仙人劝我金屈卮，更吹白玉双参差。东风琪树花如雪，千片万片凌空飞。

恍恍魂神逐烟雾，起来却蹋孤山路。瑶华满地不堪拾，骑驴直上梅花墓。

范宽善画老有神，恍然见我梦中身。烦君更向溪桥畔，为写当时踏雪人。

作者简介：南康庐山人，字彦成，号虚白子。博学通古今，善谈笑。不求仕进，以诗酒放浪江湖间。有《会稽外史集》。